VF Plus nie beïndruk met Rooimiere se opskortingDie Rooimiere (Foto verskaf deur AfriForum) Die VF Plus glo dat die onlangse opskorting van die Rooimiere se registrasie by die reguleringsowerheid vir die private veiligheidsbedryf (Psira) niks goeds voorspel nie aangesien dit bloot die deur oopmaak vir die bevordering van onwettige grondbesettings en grondgrypgevalle. Dr. Pieter Groenewald, leier van die VF Plus, het Dinsdag in ŉ verklaring gesê dit blyk dat Psira onder politieke druk geswig het kort nadat die owerheid sy besluit om die Rooimiere se registrasie op te skort in ŉ verklaring aangekondig het. Luidens dié verklaring het die Rooimiere “gevoelloos” opgetree gedurende onlangse uitsettings en die sloping van onwettige strukture in die Alexandra- informele nedersetting in Johannesburg. Die VF Plus glo egter dat dit nie die geval was nie en dat die opskorting moontlik onreëlmatig geskied het. “Die VF Plus aanvaar dat die Rooimiere, wat gewoonlik kragtens ŉ lasbrief optree, dit ook in hierdie geval gedoen het, en sien nêrens dat hy buite die mandaat van sy opdrag opgetree het nie. “Die feit dat die diens se hande nou gebind is, maak die deur oop vir die bevordering van grootskaalse grondbesettings en dit is veral munisipale grond wat bedreig word. Oop ruimtes soos parke kan nou beset word en indien die besetters nie binne die voorgeskrewe tyd verwyder word nie, kan die probleem vinnig vererger,” meen Groenewald. Volgens Groenewald is stadsrade se hande ook nou afgekap aangesien die Rooimiere se dienste wyd gebruik is met onwettige besettings en munisipale owerhede nie oor die vermoë beskik om self by besettings in te gryp nie. “Dit is nog ŉ voorbeeld waar diegene wat binne die wet optree, gestraf word terwyl die wetsoortreders straffeloos gelaat word. Die situasie kan ernstige gevolge hê en die VF Plus sal die Rooimiere se regsaksie teen sy opskorting fyn dophou om seker te maak reg en orde geskied,” lui die verklaring.